**SAMMEN OM GLOBAL SOLIDARITET**

*Et samarbejde mellem Mellemfolkeligt Samvirke og unge i fag- og elevbevægelsen om at styrke engagementet i udviklingssamarbejde og skabe international solidaritet blandt faglige unge, elever, lærlinge og ufaglærte unge.*

1. **Formål og relevans (vores omverden)**

Fra 1960’erne til 90’erne brugte tusindvis af danskere med korte eller mellemlange uddannelser år af deres liv som frivillige u-landsarbejdere i udviklingslandene. Det var sygeplejersker, skolelærere, bygningshåndværkere, smede, landmænd og mange andre faggrupper, der blev uvurderlige ambassadører for globalt udsyn og international solidaritet, når de var tilbage i Danmark igen. Når man havde været udsendt, blev man aldrig den samme igen. I de senere årtier er støtten blandt danskere til internationalt udviklingssamarbejde dog faldet, og opbakningen er markant lavere blandt personer med erhvervsuddannelse (50%), end personer med mellemlang eller lang videregående uddannelse (69%)[[1]](#footnote-2).

I egen organisation ser Mellemfolkeligt Samvirke (MS) samme tendens i sammensætningen af deltagere i frivilligt arbejde, højskoleophold og workcamps i udlandet, der primært består af middelklassens unge. De er nogle af nutidens ambassadører for globalt udsyn, når de kommer hjem og deler deres erfaringer med international solidaritet. Men der er færre tilbud til unge med en erhvervsfaglig baggrund, og de får derfor en mindre stemme i den offentlige debat om globale forhold, og en lavere grad af engagement i internationalt udviklingssamarbejde. For at øge dette, er der brug for skræddersyede forløb, der gør udviklingsarbejde levende og engagerer de unge direkte i det. Der er brug for nye ambassadører - fra brede lag i befolkningen - der vil dele den erfaring, viden og historier fra udviklingslandene, som de selv har fået ved at rejse, med deres klassekammerater, kolleger, forældre og lokalsamfund, og få andre med til at handle for at skabe forandring. Det er disse unge, der kan være med til at drive holdningsskiftet hos andre unge med erhvervsfaglig baggrund, og skabe større forståelse for udviklingssamarbejdets relevans.

Vi ved, at et af de måske mest effektive midler til at kick-starte globalt engagement, er når unge selv møder mennesker, de kan relatere sig til, og som står midt i klimaforandringer, lokale udfordringer, undertrykkelse af rettigheder – og organiserer sig for at skabe forandringer. Eksempelvis svarede 88% af de frivillige, der havde været af sted med MS’ rejseprogram Global Contact i 2019, at de i høj eller meget høj grad havde fået bedre indsigt i andre folks værdier, og 84% havde fået bedre forståelse for globale spørgsmål. Desuden har størstedelen af nuværende frivillige i MS tidligere rejst gennem Global Contact, og altså fortsat det engagement som rejsen startede for dem.

På den baggrund ønsker MS at lancere globale sommerlejre målrettet til elever på erhvervsskoler, lærlinge, ufaglærte unge og nyuddannede faglærte. Sommerlejre i Bangladesh, Kenya og Palæstina bliver omdrejningspunktet i en indsats, der også omfatter et oplysnings- og forberedelsesforløb inden rejsen, og et afsluttende forløb, hvor endnu flere unge i samme målgruppe gøres til aktive medfortællere om globale spørgsmål i den hverdag, de er del af, og engageres i fælles handling.

Indsatsen vil have særligt fokus på faglige rettigheder og vilkår for unge i udviklingslandene, hvor de danske unge kommer ud og ser arbejdspladser, møder unge arbejdere og lokale fagforeninger og grupper af unge, der kæmper for bedre vilkår. Samtidig skal rejserne skabe rum for at lære lokale unge at kende og mulighed for at handle sammen. Det vil foregå ved frivilligt arbejde – fx at være med til at bygge en skole i Kenya eller skabe grønne tiltag i palæstinensiske flygtningelejre – og ved at lære af hinandens erfaringer med organisering. De unge vil ved selvsyn se, hvordan udviklingsarbejdet foregår ved at besøge indsatser støttet af MS/ActionAid og andre udviklingsorganisationer. Formålet er at vise, hvordan social forandring skabes af unge, arbejdere, kvinder og klimaaktivister i udviklingslandene. Vi ved af erfaring, at det kan inspirere til handling og vise, at tingene faktisk kan ændres.

Samtidig er der stadig større interesse og bekymring for klimaet hos unge. Der er dog ikke altid et fællesskab for unge med erhvervsfaglig baggrund at være del af, når det gælder klimakampen. Det er derfor oplagt at fagbevægelsen, elevbevægelsen og NGO’er tager et fælles ansvar for at engagere unge i en klimakamp, der også er socialt bæredygtig. Derfor er klima også et vigtigt tema på sommerlejrene og i forløbet efter rejsen, hvor de unge skal handle sammen og dele deres viden med andre.

Gennem samarbejde med Erhvervsskolernes Elevorganisation (EEO), 3F Ungdom, 3F Aalborg og 3F Bygge- Jord og Miljøarbejdernes Fagforening (BJMF) vil vi nå i alt 1860 unge i målgruppen i indsatsens forløb fra august 2020 til november 2021. 10 af disse unge vil fungere som ambassadører for indsatsen og deltage i rekruttering af yderligere 50 unge, og sammen deltager alle 60 i et intensivt forløb med forberedelse, rejse og handling efter de er kommet hjem. Målet er at rykke de 60 unge op ad engagements-pyramiden på rekordfart og engagere dem dybt i solidaritetsarbejdet, samt invitere yderligere 1800 unge til at engagere sig. Størstedelen af såvel de 60 og 1800 unge rekrutteres blandt unge, der slet ikke eller kun i lav grad er engageret i internationalt solidaritetsarbejde (de er højst på et ‘følger’ eller ‘observerer’ trin i engagementspyramiden). De 60 unge rykkes op til minimum at ’bidrage’ i kraft af deres deltagelse på rejsen og den efterfølgende handlingsfase. De fastholdes endvidere på minimum ‘bidrager’trinnet ved at blive del af et fortællernetværk i projektets sidste fase, hvor de bidrager kontinuerligt og føler sig forpligtede til at fortsætte engagementet. De 10 ambassadører vil blive løftet til ‘eje/lede’-niveauerne i pyramiden, og efterfølgende fastholdt i fortællernetværket på minimum et bidrager-niveau.

De 1800 unge nås gennem oplysnings- og kampagnearbejde, men det er en ambition at 2/3 af dem ikke kun møder op til ét eller flere arrangementer, men også handler på opfordring under mødet/eventet og dermed bliver engageret som deltagere på minimum et ‘tilslutter sig’ niveau. Den sidste 1/3 forventes at blive rykket til eller fastholdt på minimum de to første trin i pyramiden som følgere eller observatører.

**Bæredygtighed**

FNs Verdensmål fungerer som konceptuel ramme for indsatsen: Deltagerne introduceres tidligt i forberedelsesforløbet til verdensmålene, og lærer, hvordan de med en rettighedsbaseret tilgang kan bruges som effektivt redskab i udviklingsarbejdet. På sommerlejrene danner de den konceptuelle ramme, uanset om der fokuseres på faglige rettigheder, klima, eller unges muligheder for indflydelse. I handlingsforløbet opfordres deltagerne til selv aktivt at bruge verdensmålene som ramme for deres fortællinger. Indsatsen støtter i særlig grad op om verdensmål 4 (Kvalitetsuddannelse), 8 (Anstændige jobs og økonomisk vækst), 10 (Mindre ulighed), 13 (Klimaindsats) og 17 (Partnerskab for handling).

Såvel social retfærdighed som klima- og miljømæssig ansvarlighed er hjørnesten i indsatsen på flere niveauer. Social retfærdighed er både en tematik i sig selv, fordi ulighed er noget af det, vi ønsker at forandre i verden, og et hensyn der er taget i udvælgelsen af målgruppe. Som allerede beskrevet, er det et mål at inddrage flere unge med erhvervsfaglig baggrund i solidaritetsarbejdet, og særligt åbne mulighederne og perspektiverne ved at deltage i den direkte udveksling mellem unge. Vi ved godt, at det koster penge at rejse, og det er langt fra alle unge, der har de penge. Med støtte fra Engagementspuljen kan flere unge få den mulighed, og vi kan skabe et fællesskab, der appellerer stærkere til unge elever, lærlinge og ufaglærte. De kommer til at være med til at påvirke andre unge i samme målgruppe, når de er hjemme igen, og på den måde bliver en bredere skare af faglige unge oplyst om globale spørgsmål. På den lange bane er unge med erhvervsfaglig baggrund afgørende som forandringsagenter for at skabe bæredygtig udvikling. Det gælder herhjemme såvel som internationalt. Når vi søger om midler til at gennemføre rejserne, er det både helt pragmatisk for at få målgruppen med, men også et hensyn til social retfærdighed.

Særligt i kraft af fokus på faglige rettigheder er social retfærdighed en fremtrædende tematik i indsatsen. Vi vil fokusere på adgang til værdigt arbejde og uddannelse, arbejdsmiljø, retten til at organisere sig, og levevilkår i det hele taget for unge arbejdere. Vi kan ikke undgå også at inddrage det globale niveau og fokusere på den globale ulighed, og særligt hvordan globalisering af arbejdsmarkedet påvirker vilkårene – og hvilken sammenhæng der er mellem det lokale, globale og danske forhold.

Klima er det andet gennemgående tema i indsatsen. Vi vil forsøge at koble lokale fænomener som oversvømmelser, tørke eller manglende adgang til naturressourcer, med det globale niveau og behovet for såvel globale som nationale og lokale løsninger. Fokus på klima vil være gennemgående i både indsatsen før, under og efter rejsen, så målgruppen i højere grad bliver del af klimakampen.

Når man rejser med fly i dag, bidrager man til en yderligere belastning af klimaet. Det vil flyrejserne i dette projekt også gøre, uanset tiltag til at afbøde konsekvenserne ved at flyve.

Der er ingen tvivl om, at det er et paradoks. Hvis man vil engagere unge danskere i et direkte kulturmøde, hvor de får en forståelse for andre unges levevilkår og kamp for forandring, så virker det bare bedre selv at være der og se det med egne øjne. Vi kan lære meget ved at læse om hinanden, mødes digitalt eller invitere unge fra Syd til Danmark. Men det giver en dybere forståelse at stå midt i den virkelighed, vi gerne vil engagere målgruppen i. Hvis man skal forstå unge palæstinenseres kamp for jobs, så glemmer man det ikke igen, når først man har stået sammen med dem ved et israelsk checkpoint kl. 5 om morgenen. Hvis man har set, hvordan tørke rammer kenyanske bønder, eller oversvømmelse rammer landsbyer i Bangladesh, forstår man måske bedre, hvad klimaretfærdighed vil sige – og bliver motiveret for at kæmpe for det.

Vi sørger dog for at flyve med så få mellemlandinger og så direkte ruter som muligt, inden for et balanceret budget, for at reducere vores CO2-aftryk. Derfor er de ansøgte beløb til flybilletter heller ikke markedets billigste. Vi forsøger dog samtidig at booke billetter i god tid for at få de bedst mulige priser. I skrivende stund er der desværre en del usikkerhed om, hvordan priser på flybilletter vil bevæge sig, som følge af coronakrisen. På grund af flyselskabernes tab kan der komme en prisstigning, og for at tage højde for det, er der lagt 10% til de beregnede beløb i budgettet.

1. **Den ansøgende organisation og andre organisationer/aktører (vores udgangspunkt)**

I Mellemfolkeligt Samvirke sender vi årligt mere end 1300 unge ud som frivillige, praktikanter, på højskoleophold, studieture eller workcamps i udlandet gennem rejseprogrammet Global Contact. Vi kan trække på en mangeårig erfaring med at arrangere rejser med solidaritet som formål, og at sikre grundig forberedelse og opfølgning efter rejsen. Vi trækker også på erfaring med at gennemføre oplysning- og kampagneaktiviteter i den del af indsatsen, der foregår i Danmark.

Vi har allerede erfaringen med at sende unge til både Bangladesh, Kenya og Palæstina, og det kan lade sig gøre i kraft af det store netværk, vi har gennem samarbejdet i den internationale føderation ActionAid, som Mellemfolkeligt Samvirke er del af. I Kenya, Bangladesh og Palæstina har vi uddannelsescentre (såkaldte Global Platforms) der vil være base for sommerlejrene. Uddannelsescentrene er del af ActionAid i Kenya, Bangladesh og Palæstina, og er allerede i dag katalysatorer for ung aktivisme, og en vigtig brik i vores udviklingsarbejde. Centrene har til formål at være knudepunkter, hvor lokale unge kan lære om deres rettigheder, hvordan man organiserer sig og kommunikerer effektivt for at opnå forandring. Derfor er de oplagte som baser for sommerlejrene.

Uddannelsescentrene i Kenya og Palæstina har allerede mangeårig erfaring med at gennemføre kurser i globalt medborgerskab, frivillighed og solidaritet for grupper af danske unge udsendt gennem Global Contact. I Bangladesh vil det være første gang, centeret lægger hus til et ophold for danske unge, og af samme grund sørger vi for en grundig facilitering ved at sende en koordinator til Bangladesh for at udvikle programindhold sammen med underviserne på uddannelsescenteret.

På uddannelsescentrene er der sovesale med plads til, at hele gruppen kan overnatte. Der er køkken og personale, der laver mad, og erfarne undervisere, der kan sørge for både programindhold og alt det praktiske. Centrene er indhegnede, har vagter og sikkerhedsprocedurer for at modtage gæster. Man kan bo der under sikre forhold, og man er i gode hænder med underviserne, når programmet foregår uden for uddannelsescenteret.

Mellemfolkeligt Samvirke har gode forudsætninger for at levere et forberedelsesforløb af høj kvalitet. Vi har mangeårig erfaring med at arrangere forberedelse af unge, der skal rejse som frivillige, på højskole i udlandet, eller med deres skoleklasse. Vi har dygtige undervisere, der er vant til at undervise i kulturforståelse, verdensborgerskab og frivillighed, og faciliteter til at de unge kan overnatte, få mad og hygge sig sammen hele den weekend et kursus varer.

I handlingsfasen trækker vi både på erfaringer med oplysnings- og kampagnearbejde, bl.a. i forbindelse med etablering af fortællernetværk blandt frivillige, der har rejst med MS. Fortællernetværk er en måde at organisere de frivillige, så de bruger deres erfaring fra at rejse til at holde inspirerende oplæg for andre unge, og handler sammen med udgangspunkt i verdensmålene. MS kan trække på undervisere og projektledere i egen organisation, der allerede har erfaringer med at facilitere netværkene over flere år.

**Partnerskab og rollefordeling**

Samarbejdspartnerne i indsatsen er EEO, 3F Ungdom, 3F Aalborg og BJMF. Vi søger sammen for at kunne nå en ny målgruppe, og for at kombinere vores erfaringer og kompetencer. MS har erfaringen med at gennemføre rejser, forberedelsesforløb og handling efter rejsen, mens partnerne har erfaringen med at organisere målgruppen i Danmark. Tilsammen giver det mulighed for at gennemføre indsatsen.

Erhvervsskolernes Elevorganisation (EEO) samler elever fra de tekniske erhvervsuddannelser, EUX, SOSU, PAU og HTX i kampen for bedre forhold på skolen, flere praktikpladser og en uddannelse for livet. Elevrådene udgør medlemsbasen i EEO, og EEO repræsenterer elevrådene med en samlet stemme over for beslutningstagere. EEO mener, at international solidaritet er vigtig i en globaliseret verden, og kæmper for at verdensmålene indarbejdes i uddannelserne, for at skolerne og arbejdsmarkedets parter arbejder aktivt for en grøn fremtid, og for mere klimavenlige skoler. Med deltagelse i denne indsats vil EEO styrke den direkte solidaritet mellem unge på tekniske skoler. EEO vil særligt bidrage ved at inddrage elevrådene i indsatsen, og give dem mulighed for at deltage på alle niveauer, og på anden vis nå målgruppen blandt erhvervsskoleelever.

3F Ungdom er for alle medlemmer af 3F under 31 år, og ungdomsbestyrelsen er demokratisk valgt og repræsenterer 3Fs unge medlemmer. 3F Ungdom organiserer kurser, aktiviteter og kampagner for og med unge medlemmer af 3F. Den internationale solidaritet og klimakampen står stærkt hos 3F Ungdom, og styrkes i kraft af dette projekt. 3F Ungdom bidrager ved at bakke politisk op om indsatsen og inddrage ungdomsbestyrelsen og dennes netværk blandt unge som deltagere.

3F Aalborg og 3F Bygge-, Jord-, og Miljøarbejdernes Fagforening (BJMF) er lokale afdelinger af 3F med en stærk tradition for internationalt solidaritetsarbejde. BJMF organiserer ca. 9.000 medlemmer i København fordelt over mange forskellige brancher, fx tømrere, murere, og jord- og betonarbejdere, og 3F Aalborg organiserer alle faggrupper inden for 3Fs område i Aalborg. Med deltagelse i projektet vil 3F Aalborg og BJMF give unge lærlinge, faglige og ufaglærte en forståelse for, hvordan produktion og arbejdsforhold er forbundet internationalt, og mulighed for at handle sammen med unge i andre dele af verden for at påvirke verden i en mere social retfærdig bæredygtig retning. 3F Aalborg og BJMF bidrager særligt med erfaring med at organisere unge, og med at inddrage lærlingeklubber, og ungdomsafdelingerne 3F Aalborg Ungdom og BJMF Ungdom som deltagere, og på anden vis nå målgruppen blandt lærlinge, faglige og ufaglærte unge.

Koordinering af indsatsen vil blive varetaget af en projektleder i MS, der har til ansvar at sikre at indsatsen forløber planmæssigt, og koordinere arbejdet med samarbejdspartnerne. Derudover udpeges en koordinator, som enten allerede kan være tilknyttet en af samarbejdspartnerne, eller som projektansættes/frikøbes til arbejdet i det angivne timetal (se budget). I rekrutteringsfasen har koordinatoren ansvar for at udvælge ambassadørerne i samarbejde med partnerne, for supervision af ambassadørernes rekruttering, og i fase 5 supervision af at ambassadørerne følger op på alle oplysningsaktiviteterne, og som tovholder på aktiviteter på Ungdommens Folkemøde.

Mellemfolkeligt Samvirke har ansvar for:

* programudvikling og gennemførsel af sommerlejrene og forberedelsesforløbet
* at sikre at koordinator for ambassadørerne udpeges og koordinere opgaver med partnere
* at afholde workshop for ambassadører
* at afholde fyraftensmøder og infomøder
* at producere flyers/program, information på hjemmeside og online annoncering
* producere indhold til egne og samarbejdspartneres kommunikationskanaler
* administrativ håndtering af tilmeldinger, henvendelser fra interesserede, økonomistyring, afrapportering og anden administration
* afholde hjemkomstweekend og sikre at rammerne om handlingsfasen fungerer
* at engagere deltagerne i fortællernetværk
* evaluering og opfølgning på indsatsen

EEO, 3F Ungdom, 3F Aalborg og BJMF har ansvar for:

* at bidrage med viden og sparring om målgruppen og organisering af denne
* at give feedback på kommunikationsmateriale til målgruppen, og formidle det via organisationens relevante kommunikationskanaler
* at bidrage med rammer om fyraftensmøderne tæt på målgruppen
* at facilitere adgang til målgruppen gennem elevråd, bestyrelser, lærlingeklubber etc.
* mulighed for at bidrage til udvikling af indhold i sommerlejrene, forberedelses- og handlingsforløb, men har ikke noget koordinerende eller implementerende ansvar

1. **Selve indsatsen (vores indsats)**

**Målgruppen**

Vi vil inddrage 60 unge i projektet som den direkte målgruppe. Derudover er der en indirekte målgruppe på 1800 unge, der nås gennem oplysnings- og kampagneaktiviteter.

Den direkte målgruppe på 60 unge rekrutteres blandt elever, lærlinge, ufaglærte og faglærte 18-30-årige. Vi vil gøre en stor indsats for at nå målgruppen, og her trækker vi på erfaringer hos fagligt aktive blandt samarbejdspartnerne med at nå uorganiserede ved opsøgende arbejde. Det kræver ofte en ekstra indsats at få folk med, der ikke allerede er del af et fagligt fællesskab. Men det virker når allerede organiserede folk, der er gode til at kommunikere i øjenhøjde, tager ud og møder de uorganiserede direkte. Vi vil derfor uddanne 10 ‘ambassadører’ til at tage ud og møde de unge der, hvor de har deres dagligdag: på erhvervsskolerne, på arbejdspladserne, til arrangementer i fx lærlingeklubber, elevråd, bestyrelser og offentlige møder/events.

Ambassadørerne er selv unge i samme aldersgruppe, og går måske i skole, er lærlinge eller arbejder. Da det kræver tid at tage rundt og tale med unge på skoler og arbejdspladser mm., skal vi sikre, at det ikke bliver en udgift for ambassadørerne at tage fri. Normalt frikøber man folk til den slags, men vi vil gerne sikre, at ambassadørerne selv bliver en del af hele forløbet og kommer med på én af sommerlejrene. Det gør vi ved, at de får beløbet, de ellers ville blive frikøbt for, i rabat på egenbetaling til sommerlejren (5.000 kr.), og en garanteret plads på én af de tre sommerlejre. På den måde sikrer vi, at de ambassadører der skal rundt og rekruttere andre unge til sommerlejrene, har et ekstra incitament til at sætte sig godt ind i det og få flere med.

Sideløbende med det opsøgende arbejde vil der være en stærk online kommunikationsindsats for at nå målgruppen. Information om sommerlejrene offentliggøres på Global Contacts hjemmeside, og der laves annoncering målrettet til målgruppen via facebook, instagram og IP-annoncering. MS sørger desuden for at producere og trykke flyers/program, der kan uddeles af ambassadørerne, producere indhold som kan bruges af samarbejdspartnerne til deres kommunikationskanaler (fagblade, sociale medier, mails/nyhedsbreve etc.), og bruge egne kanaler til det samme.

Det opsøgende arbejde og onlineannonceringen løber i to ‘heats’ på hver ca. 2 måneder, og for enden af hvert heat i hhv. januar og marts afholdes to infomøder for interesserede deltagere, hvor man kan møde op – eller deltage online – og høre om, hvordan man kan deltage på sommerlejrene og forløbet inden og efter. Derudover afholdes i november 3 fyraftensmøder om hvert af landene, og i april ligeledes 3 fyraftensmøder, fysisk tæt på målgruppen, som planlægges i samarbejde mellem MS og partnerne. På alle fyraftensmøder vil der både være mulighed for at tilslutte sig sagen ved at tage med på sommerlejrene, og på anden vis fx ved at deltage i at udbrede en underskriftsindsamling, blive aktiv frivillig, eller ændre vaner i mere klimavenlig retning.

Målgruppen er ikke begrænset til bestemte fag, men i praksis vil nogle geografiske områder og faggrupper blive mere fremtrædende blandt de 60 deltagere end andre, fordi en vigtig del af rekrutteringen foregår via ambassadørerne og samarbejdspartnerne. Ambassadørerne vil primært rekruttere i deres eget lokalmiljø, og det er derfor ikke et mål, at der skal være en repræsentativ fordeling af deltagerne, men i rekrutteringen af ambassadører vil der dog blive skelet til fag, geografi, køn og organisering, så vi indirekte tilstræber en mangfoldig sammensætning.

Som allerede nævnt, er det et mål at inddrage unge, der ikke før har været engageret i internationalt solidaritetsarbejde. Dette udelukker ikke, at allerede aktive kan deltage. Ambassadørerne, som udgør 10 ud af de 60 unge, er en lidt anderledes målgruppe fordi de forventes allerede at være aktive i fagligt eller uddannelsespolitisk arbejde. Profilen på en ’ambassadør’ er en person, der allerede er knyttet til en af samarbejdspartnerne, fx som aktiv i sit elevråd eller lærlingeklub, og som er god til at få andre med. På en engagementspyramide for fagligt eller uddannelsespolitisk arbejde vil de allerede være på mindst et ‘bidrage’ niveau, men de vil ikke nødvendigvis være aktive i internationalt solidaritetsarbejde. Alene i kraft af funktionen som ambassadør, vil de 10 personer blive løftet til eje/lede-niveauerne i pyramiden. De er især vigtige for at sikre, at der er nogle gode inspiratorer og allerede aktive med, som deltagere der ingen tilknytning til fagforening, elevbevægelse eller solidaritetsarbejde har kan spejle sig i. Tanken er, at ambassadørerne særligt på rejsen og i handlingsfasen kan være med til at løfte niveauet af engagement for hele gruppen.

Vi sikrer, at indsatsen opleves som relevant for denne målgruppe af unge vha. et stærkt fokus på faglige rettigheder og unges vilkår under uddannelse og arbejde, appel til handling på sommerlejrene med ’hands on’ frivilligt arbejde, og muligheden for at rejse og blive del af et nyt fællesskab. Det vil være gennemgående for hele indsatsen, både i oplysnings- og undervisningsforløbet, på rejserne, og i handlingsforløbet efter, at vi kommunikerer tæt på de unges hverdag. Mange kan relatere til kampen for bedre uddannelses- og arbejdsvilkår, og til klimaspørgsmålet, men lixtallet skal ned og det skal gøres helt konkret, hvad problemet er, hvem det rammer, og hvad vi kan gøre. Her har ambassadørerne en vigtig rolle – og kan trække på egen erfaring med at få andre unge i målgruppen med. Som gennemgående princip vil vi inddrage cases om de unge som vi skal møde i de tre lande, og på rejsen vil de naturligvis tale for sig selv.

Vi vil fastholde deltagerne i løbet af indsatsen ved at stille krav – og sikre at de får støtte til at honorere dem. Det er et krav for deltagelse, at man deltager i hele forløbet fra forberedelse til rejse og handlingsforløb efter rejsen. Man skal have lyst til at give sin nye viden videre efter rejsen. Det gør man både i fællesskab gennem solidarisk handling sammen med resten af holdet, samt i minimum ét rejseforedrag eller tilsvarende oplysningsaktivitet. Deltagerne vil få hjælp til at forme deres ideer på forberedelsesweekenderne, indhente hvad de skal bruge på rejsen, samt gøre deres projekt færdigt på hjemkomstweekenden. Der vil være flere forskellige måder at deltage på, både i det individuelle og kollektive projekt, så man kan være med, uanset om man foretrækker at stå i baggrunden eller helt i front. Ambassadørerne og MS’ undervisere fungerer som mentorer og sparringspartnere igennem hele processen.

Den indirekte målgruppe udgør i alt 1800 personer, og nås via de oplysnings- og handlingsaktiviteter, der foregår i Danmark. I projektets anden fase med oplysning og rekruttering af deltagere gennemføres 6 fyraftensmøder og 2 infomøder, hvor vi realistisk anslår at nå 300 ud af de 1800 unge. I projektets sidste fase vil de 60 unge samlet set nå mindst 1500 unge i et direkte face to face møde, hvor de formidler deres nye viden videre til den indirekte målgruppe. Det svarer til, at hver deltager når mindst 25 personer, hvilket vi vurderer som realistisk, da hver person forventes både at holde et lille rejseforedrag eller lignende, og desuden deltage i Ungdommens Folkemøde. Som led i alle oplysnings- og handlingsaktiviteter vil der være mulighed for at den indirekte målgruppe kan handle og tilslutte sig sagen i et længerevarende perspektiv, sådan at engagementet i denne gruppe også bliver dybere (se også afsnittet om fase 5)*.*

**Planlægning**

Projektet forløber i 5 faser:

1. Udvikling af programmer, kommunikation og rekruttering af ambassadører (august til oktober 2020)
2. Oplysningsfase og rekruttering af deltagere (november 2020 til april 2021)
3. Undervisnings- og forberedelsesforløb op til sommerlejrene (maj og juni 2021)
4. Sommerlejre i Bangladesh, Palæstina og Kenya (juli 2021)
5. Del din viden og handl i fællesskab (august til november 2021)

I skrivende stund sætter covid-19 pandemien sit præg på verden, og der er stadig en usikkerhed forbundet med at planlægge rejser i 2021. Vi forventer dog, at der er en større grad af normalisering, når vi når sommeren 2021. Genåbningen er allerede i gang, og globalt indstiller vi os på at leve med virus. Vi regner med, at rejserne vil foregå lidt anderledes – med bedre hygiejne, større afstand og hensyn til sårbare grupper – men planlægger med, at de kan gennemføres.

**Fase 1: Udvikling af programmer, kommunikation og rekruttering af ambassadører**

* Samarbejdsaftaler laves og koordinator udpeges
* Koordinator rekrutterer ambassadører i samarbejde med MS og partnere
* Udvikling af rejserne og fastlægge overordnede programelementer
* Produktion af flyers/program og opsætte hjemmeside

**Fase 2: Oplysningsfase og rekruttering af deltagere**

Denne fase har både til formål at skabe interesse og oplysning om klima, faglige vilkår og unge i Kenya, Palæstina og Bangladesh, og samtidig at rekruttere deltagere til de tre rejser. Udover de 60 deltagere på sommerlejrene, nås 300 unge med fyraftens- og infomøderne.

* Afholde workshop for ambassadører i starten af november. Workshoppen forløber over én dag fra ca. 9-16, og klæder ambassadører på til at oplyse og rekruttere.
* Produktion af indhold til MS’ og partnernes kommunikationskanaler, og af annoncering
* 3 fyraftensmøder om Kenya, Palæstina og Bangladesh i november (for lærlingeklubber, elevråd og lignende)
* Første heat i rekrutteringen (november-december): Ambassadører laver mund-til-mund rekruttering på skoler og arbejdspladser, samtidig med at onlineannoncering kører
* Første informationsmøde (start januar) med fokus på Kenya, Palæstina og Bangladesh
* Andet heat (februar/marts) som første heat, men suppleret med rundringning til medlemmer og aktive.
* Andet informationsmøde i slutningen af marts (lig første)
* 3 fyraftensmøder i april (lig dem i november)
* Faciliteringsrejse til Bangladesh (marts-april)

**Fase 3: Undervisnings- og forberedelsesforløb op til sommerlejren**

Vores erfaring med at sende unge ud i verden er, at det er afgørende, at deltagerne forberedes godt til rejsen, og det er formålet med denne fase. Forberedelsen inden afrejsen er et undervisningsforløb, der består af en velkomstpakke med materiale om rejsen og 2 forberedelsesweekender (hhv. 4 og 2 uger inden afrejse), hvor alle 60 deltagere mødes og indkvarteres i København hos Mellemfolkeligt Samvirke.

Her lærer deltagerne hinanden at kende, og bliver undervist i FNs Verdensmål, både generelt og landespecifikt. Der vil være introduktion til kultur og samfund i Kenya, Bangladesh og Palæstina, og undervisning om udviklingsarbejde, HRBA, og om kulturmødet i praksis. Interkulturel kommunikation, workshop om stereotyper, og konstruktiv kommunikation og framing er også på programmet. Deltagerne får introduktion til kommunikationsformater, og laver brainstorm, design og handlingsplan for oplysningsaktivitet og handling efter rejsen. Som led i dette vil der være inspiration til fællesskaber/kampagner, andre har lavet før dem, og nuværende tiltag som de kan blive aktive i bagefter.

**Fase 4: Sommerlejre i Bangladesh, Palæstina og Kenya**

Der gennemføres 3 sommerlejre på hver 14 dage til Kenya, Palæstina og Bangladesh. På hver rejse deltager 20 unge, hvoraf 3-4 personer er ambassadører. Rejserne foregår i juli måned, så deltagerne kan tage fri som del af deres sommerferie.

**Bangladesh**

MS har gennem ActionAid Bangladesh i flere år arbejdet med at uddanne unge til at organisere sig og få større indflydelse. Unge arbejdere uddannes i at kende deres rettigheder og organisere sig. Vi har været aktive, både internationalt og i Danmark, i at sætte fokus på manglende respekt for arbejdernes rettigheder og arbejdsmiljø efter Rana Plaza katastrofen, og der er stadig brug for pres på danske virksomheder og pensionskasser, der har investeringer i tekstilindustrien.

Det giver mulighed for at koble unge danske arbejdere med unge fra Dhaka, og lave aktiviteter sammen (fx workshop om social forandring og erfaringsudveksling om arbejdsforhold og organisering). Vi vil også koble til et dansk perspektiv, hvor unge kan handle direkte og være med til at påvirke firmaer som H&M, Bestseller og pensionskasser til at respektere faglige rettigheder.

Samtidig er Bangladesh et af steder, der måske allerhårdest rammes af klimaforandringer. Som en del af MS’ arbejde i Bangladesh støtter vi uddannelse af unge til at deltage i klimakampen og påvirke beslutningstagere til en mere retfærdig klimapolitik. Deltagerne på turen vil både få indsigt i hvilke alvorlige konsekvenser tilbagevendende oversvømmelser har, og hvordan unge i Bangladesh er med til at gøre en forskel.

**Programindhold i Bangladesh:**

* Introduktion til samfund, kultur og Dhaka
* Faglige rettigheder: Arbejdsforhold i tekstilindustrien – hvad kan man forvente som arbejder på tøjfabrik? Fra Rana Plaza til i dag – er der sket fremskridt og hvordan? De politiske og strukturelle rammer, globalisering og varekæder forklaret i konkret sammenhæng. Organisering af arbejderne: hvordan kan man uddanne folk til det? Mødes med fagforeninger, og med unge der uddannes af ActionAid og som selv uddanner andre.
* Fokus på kvinders rettigheder: Kvinder er flertallet af arbejderne i tekstilindustrien – hvordan kan man sikre fravær af vold på arbejdet og kvinders dobbeltarbejde? ActionAids internationale kampagne har fokuseret særligt på dette – vi mødes med de involverede.
* Ekskursion ud på landet og se klimaforandringers konsekvenser, lær om lokale klimaindsatser – og mødes med unge klimaaktivister der påvirker politikerne.
* Workshop på uddannelsescenteret med lokale unge om ’how to make social change’. Organisering: erfaringsudveksling med arbejdere/kvinder/klima-aktivister om hvad virker og hvad virker ikke. Vi laver en værktøjskasse sammen, som du kan tage med hjem!
* Frivilligt arbejde: Vi bruger ca. 4 dage af programmet på at arbejde sammen, med frivilligt arbejde hvor alle kan deltage ved at bruge deres hænder (uanset fag).

**Kenya**

Sommerlejren foregår i en del af Kenya, der er hårdt ramt af klimaforandringernes konsekvenser med tilbagevendende tørkeperioder og uforudsigelige vejrmønstre, og det påvirker alle der lever af jorden. Blot ved at bo på uddannelsescenteret, som ligger på savannen, vil deltagerne kunne se det, og programmet introducerer både deltagerne for indsatser til der styrker småbønders resiliens, for politisk kampagnearbejde, og inddrager dem i bæredygtigt byggeri.

I en uge af programmet vil de danske deltagere arbejde frivilligt med at bygge lokaler til en skole, der uddanner unge i håndværksfag. Vi bygger sammen med unge kenyanere på samme alder og under ledelse af lokale byggeledere. Der bygges med bæredygtige metoder (både traditionelle og moderne) i samarbejde med et kenyansk permakulturcenter. Alle kan deltage i byggeriet – det kræver ikke, at man har bestemt faglig baggrund, men det er selvfølgelig en fordel. Derfor appellerer det særligt til unge, der uddanner sig inden for byggeriet, og kan give dem et kenyansk blik på bæredygtigt byggeri. Projektet kan inspirere både danske og kenyanske deltagere til at arbejde mere med bæredygtighed, og samtidig lærer man hinanden at kende ved at samarbejde.

En del af programmet fokuserer særligt på marginalisering af unge og faglige rettigheder. Vi har støttet et lokalt ungdomshus gennem flere år, hvor unge bruger hinanden til at kæmpe for bedre jobs – eller skabe dem selv – og for uddannelse, indflydelse og alt det der optager de unge kenyanere selv. De lokale unge fra ungdomshuset og de danske deltagere vil blive inddraget i fælles workshops om uddannelse, arbejde og social forandring.

**Programindhold i Kenya:**

* Introforløb: Lær lokalmiljøet at kende, undervisning i kulturforståelse og stammer i Kenya, med besøg hos lokale familier. Undervisning om rettighedsbaseret udviklingsarbejde.
* Byg en skole med bæredygtige metoder. Ca. halvdelen af programmet (1 uge).
* Besøg til klima-indsatser: Hvordan kan lokalsamfund på landet opbygge resiliens, og hvordan støtter udviklingsindsatser dem i det?
* Projektbesøg til permakultur-center: Hvordan kan man dyrke og bygge bæredygtigt og klimavenligt i en tid med tørke, ressourcemangel og ulighed?
* What worked? Lær af unge kenyaneres erfaringer med klimakampagne
* Arbejdsmarked, uddannelse og unges vilkår: Undervisning, debat og erfaringsudveksling om unges udfordringer med uddannelse, arbejde og faglige vilkår.
* Besøg på ungdomshus, teknisk skole og en alternativ faglig skole
* Workshop på uddannelsescenteret om ’how to make social change’, hvor unge fra ungdomshuset og de kenyanske unge, der har været med til at bygge, deltager. Erfaringsudveksling om organisering: hvad virker og hvad virker ikke. Vi laver en værktøjskasse sammen, som du kan tage med hjem!

**Palæstina**

Med sommerlejren i Palæstina vil vi sætte fokus på den israelske besættelses kontinuerlige brud på menneskerettighederne og internationale konventioner, og inddrage et fagligt fokus, et klimafokus og stemmer fra unge palæstinensere.

MS støtter unges organisering i Palæstina gennem uddannelse af unge i deres rettigheder på uddannelsescenteret Global Platform, og det er et oplagt forum for at skabe udveksling og solidaritet mellem palæstinensiske og danske unge. Global Platform har tætte samarbejdspartnere i flygtningelejrene i Betlehem, hvor deltagerne vil kunne bidrage med frivilligt arbejde i flygtningelejrene til at skabe grønne områder og klimavenlige tiltag i flygtningelejrene.

Samtidig er der fra dansk vinkel gode muligheder for at sætte spotlight på danske virksomheders og pensionskassers investeringer i fx ulovlige bosættelser, og lægge op til det fokus er del af handlingsforløbet efter rejsen.

**Programindhold i Palæstina:**

* Undervisning om Palæstina-konfliktens historiske og politiske baggrund
* Kulturforståelse: hvordan begår man sig i Palæstina?
* Faglige vilkår, arbejde og uddannelse:
  + Besøg til palæstinensisk fagbevægelse (hovedorganisationen)
  + Besøg til faglig ungdomsorganisation: Hvordan organiserer faglige unge sig i Palæstina? Ungdomsarbejdsløshed – hvad gør man ved det, og hvordan påvirker det rettigheder og arbejdsmiljø?
  + Besøg til én eller flere virksomheder på Vestbredden (løn og arbejdsmiljø)
  + De der arbejder i Israel: Vi tager ud til checkpoint om morgenen, ser hvordan man skal krydse, hvis man arbejder i Israel, og taler med arbejderne.
* Klima og adgang til naturressourcer:
  + Besøg til menneskerettighedsorganisation: Oplæg om klimaforandringer i Palæstina og hvordan det forværrer uligheden i adgang til naturressourcer som jord og vand.
  + Besøg til landsbyer i område C: Besættelsens konsekvenser for landsbyernes udvikling og infrastruktur, og ulighed i adgang til vand og jord
* Ekskursion til Hebron: Fokus på bosættelser, og udviklingsindsatser hos ActionAid
* Workshop om ’how to make social change’ på uddannelsescenteret med danske og palæstinensiske unge. Erfaringsudveksling om organisering: hvad virker og hvad virker ikke. Vi laver en værktøjskasse sammen, som du kan tage med hjem!
* Frivilligt arbejde i flygtningelejr i Betlehem (3-4 dage), hvor vi sammen med unge palæstinensere fra et kulturcenter i flygtningelejren hjælper med at bygge faciliteter til grønne områder. Det er praktisk arbejde som alle kan deltage i, uanset fag.

**Fase 5: Del din viden og handl i fællesskab**

Indsatsens sidste fase er afgørende, for her nås 1500 ud af den indirekte målgruppe på i alt 1800 unge. I denne fase vil vi give de 60 deltagere de værktøjer der skal til, for at de kan omsætte deres viden og energi fra sommerlejrene til effektiv kommunikation, og dermed blive de nye fortalere for globalt udsyn, som skal starte det globale engagement blandt den indirekte målgruppe.

Målet med handlingsfasen er:

* At de 60 deltagere oplyser andre unge gennem mindst én oplysningsaktivitet hver
* At de 60 deltagere handler sammen i solidaritet med unge i Kenya, Palæstina og Bangladesh på Ungdommens Folkemøde
* At engagere en større målgruppe på i alt 1500 unge med ovennævnte oplysningsaktiviteter og fælles handling på Ungdommens Folkemøde
* At fastholde de 60 deltageres engagement på ‘bidrage’-niveauet gennem fortællernetværk
* At evaluere og sikre opfølgning ved at bruge erfaringerne fra særligt handlingsfasen i dette projekt til at implementere i alle relevante dele af rejseprogrammet Global Contact

I august 2021 ca. 2 uger efter sommerlejrene afholdes en hjemkomstweekend, hvor alle 60 deltagere mødes for at følge op på rejsen og blive klædt på til at give deres viden og engagement videre. Deltagerne skal lave mindst én oplysningsaktivitet, når de er kommet hjem, og være med i en fælles solidarisk handling på Ungdommens Folkemøde. Oplysningsaktiviteten kan fx være et klassisk rejseforedrag for lærlingeklubben eller klassen. Men det kan også være en anden form, hvor man ikke behøver stille sig op foran andre. Det er dog vigtigt, at oplysningsaktiviteten altid indeholder en mulighed for at tilhørerne kan tilslutte sig sagen og selv handle.

For at sikre, at det ikke bliver et individuelt ansvar at gennemføre oplysningsaktiviteten, får man hjælp til at lave fx et foredrag og tilhørende handlingsmulighed af undervisere fra MS på hjemkomstweekenden, og støtte til at føre det ud i livet af ambassadørerne og projektets koordinator. Hver ambassadør får et antal deltagere i sin ’fold’, og er ansvarlig for at følge op på, at de får gennemført deres oplysningsaktiviteter. Hvis de behøver hjælp til fx at lave aftaler, arrangere tid og sted for oplysningsaktiviteten og opreklamere, kan de få det af ambassadørerne og projektets koordinator.

Deltagerne involveres herudover i Ungdommens Folkemøde (UFM) i september 2021, hvor den fælles solidariske handling skal foregå. UFM er velkendt som et bredt forum, hvor mange unge bruger to dage i september måned på at blive del af samfundsdebatten. Som bindeled mellem de unge og beslutningstagerne giver UFM en mulighed for at råbe danske politikere, virksomheder og interesseorganisationer op, og samtidig nå en stor og bred målgruppe af unge med den fælles handling.

Handlingen på UFM kan være et event, en workshop, en kampagne, et pop-up marked eller lignende. Tematisk vil vi lægge op til at erfaringer fra sommerlejrene kobles til en dansk forbindelse. Det kan fx være danske virksomheders ansvar ift. faglige rettigheder eller Danmarks klimaansvar. Deltagerne skal inddrage unge stemmer fra Kenya, Palæstina og/eller Bangladesh, og der skal være en klar mulighed for at den indirekte målgruppe kan tilslutte sig sagen, fx gå med i en demonstration, udbrede en opfordring eller bidrage til en indsamling. Men det er afgørende, at det er deltagerne der vælger både form og indhold, både som demokratisk princip, og for at sikre ejerskab og lysten til at deltage. Det sker på hjemkomstweekenden. Projektets koordinator er tovholder på det, og der afsættes midler til at frikøbe deltagerne én dag, sådan at alle får mulighed for at være med, også hvis man har arbejde og ikke har råd til selv at betale, hvad det koster at holde fri for at deltage.

I sidste del af fasen etableres et fortællernetværk af de 60 unge, der har været i Kenya, Palæstina og Bangladesh. Fortællernetværket er en organiseringsramme som første skridt til at organisere kampagner eller længerevarende solidaritetsarbejde med unge i pågældende land. De kan arbejde selvstændigt, eller samarbejde med MS’ eller partnernes solidaritetsgrupper og kampagner. Fortællernetværket bliver støttet af en underviser og projektleder hos MS, så der reelt fastholdes aktivitet, og der inviteres løbende til at holde oplæg om egne oplevelser ude i verden for unge på skoler, ungdomsklubber, foreninger, o.l. Der afholdes løbende kurser for netværket, og derudover lægges der vægt på at skabe et fællesskab i gruppen, hvor man hjælper og støtter hinanden. Med fortællernetværket fastholder vi engagementet hos de 60 unge, også udover den periode som denne indsats varer, og når på længere sigt endnu flere unge gennem ung-til-ung oplysning om globale spørgsmål.

Afslutningsvis evalueres hele indsatsen i november 2021. Alle fire kurser og de tre sommerlejre evalueres særskilt ved afslutningen af disse, både kvalitativt og kvantitativt, og evalueringerne fra disse indgår i den samlede evaluering af indsatsen. Den samlede evaluering af indsatsen foregår dels ved en online undersøgelse som de 60 deltagere inviteres til at deltage i, og et evalueringsseminar hvor alle involverede personer i MS, EEO, BJMF, 3F Aalborg og 3F Ungdom inviteres til at deltage. På baggrund af alle nævnte inputs laves en afsluttende evalueringsrapport. Evalueringen har særskilt til formål at undersøge hvorvidt og hvordan hele eller dele af handlingsforløbet kan implementeres i rejseprogrammet Global Contact. Det vil have den langsigtede effekt at de ca. 1300 årlige rejsende på en mere systematisk måde oplyser andre unge, handler i fællesskab og fastholdes i deres engagement efter de er kommet hjem.

**Metoder**

Indsatsen relaterer sig til Kenya, Bangladesh og Palæstina (Vest-bredden).

På alle tre sommerlejre involveres unge fra de tre lande som deltagere. Det sker som led i workshops om, hvordan unge kan skabe social forandring og i det frivillige arbejde. Samlet set er lokale deltagere del af programmet mindst én ud af de to uger. Deres deltagelse kan bidrage til at nuancere de danske deltageres forståelse af årsagerne til strukturel ulighed, men gør det ikke nødvendigvis automatisk. Her har de lokale undervisere fra uddannelsescentrene en central rolle ift. at perspektivere den viden og de konkrete møder/oplevelser, deltagerne får undervejs.

Der er klare stemmer fra Syd på hele sommerlejren, ikke kun i aktiviteterne med lokale unge og på de mange projektbesøg, men også når dette introduceres og perspektiveres, fordi underviserne er lokale palæstinensere, kenyanere og bangladesher – ikke danskere. De er erfarne trainers tilknyttet uddannelsescentrene, og vant til at undervise unge med undervisningsformer der er participatoriske, feministiske, handlingsorienterede, kreative, ‘learning by doing’ og tager sigte på politisk empowerment. På den måde sikrer vi, at også framingen og forståelsen af det som de danske deltagere oplever, sker gennem en lokal linse, og bliver nuancerede og konstruktive.

Der er krav til, at de danske deltagere skal inkludere citater/video/skype med lokale unge i deres oplysningsaktivitet og den fælles handling på Ungdommens Folkemøde. På sommerlejren skal de sørge for, at de får det med hjem, fx ved at aftale med en lokal ung, at de kan lave videointerview, få skrevet citater ned, eller aftale at linke op direkte under deres rejseforedrag til personen. Det lægges ind i programmerne på rejsen og faciliteres, så det ikke bliver et individuelt ansvar.

På forberedelsesweekenderne, hjemkomstweekenderne og i fortællernetværket fokuseres der på nuancerede og loyale fremstillinger af stemmer fra unge i Syd. På forberedelsesweekenden sker det fx på workshoppen ’the danger of a single story’, gennem undervisning i kulturforståelse, sensitivitet, og ved at skabe bevidsthed om egne kulturelle briller og forforståelse. Da en del af indsatsen indebærer frivilligt arbejde, fokuseres der også på at skabe forståelse for, at frivilligt arbejde ikke handler om at hjælpe ‘ofre’, men om gensidigt samarbejde på lokale præmisser. På hjemkomstweekenden tages tråden op herfra, og i udarbejdelsen af oplysningsaktiviteter og fælles handling inddrages samme perspektiver, med hjælp fra MS’ undervisere.

1. **Supplerende finansiering**

Til selve rejsen er der en egenbetaling (5.000 kr.) som dækker en del af omkostningerne, specifikt udgifterne ved opholdet på rejsen og flybilletterne. De 10 ambassadører betaler ikke egenbetaling, og det fungerer i stedet som en kompensation for frikøb i forbindelse med rekrutteringsopgaven. Samlet set vil der være en egenbetaling fra 50 deltagere á 5.000 kr., i alt 250.000 kr., som er sikret idet egenbetaling er krav for deltagelse.

Der afsøges mulighed for at få dækket dele af rejsen samlet fra rejsefonde i fagforeningerne, således at egenbetalingen kan nedsættes. Hvis der opnås støtte af den art, nedsættes egenbetalingen, og støtten indgår i de forventede 250.000 kr.

1. *1 Danskernes kendskab og holdninger til det danske udviklingssamarbejde og verdensmålene 2019* [↑](#footnote-ref-2)